
«Jeg er så imponert over deg, Amanda. Du lever et helt normalt liv og virker helt fornøyd med det. Du drømmer ikke om karriere eller store eventyr. Du er liksom bare mamma, men likevel er du så fornøyd.»

I ansiktsuttrykket til Elin kunne man lese at hun syntes hun hadde levert et førsteklasses kompliment. Et kompliment i klasse med: «Du er så vakker i den kjolen. Du ser ut som en ung Julia Roberts» eller «For en fantastisk sangstemme du har. Har du aldri tenkt på å få en jobb i operaen?»

Amanda sukket og lot blikket gli ut gjennom det store kafévinduet. Ute på Kungsgatan hadde svermen av sommerturister begynt å forsvinne og gi plass til hovedstadens rettmessige innbyggere - vinterbefolkningen. De som året rundt holdt ut med trafikkork og kollektivkaos, betalte uforskammede priser for hver eneste lille kvadratmeter boflate, og sto i lange køer dagen lang, for så å forlate byen så snart solen og varmen kom og forvandlet den til et av de vakreste stedene i verden.

Amanda tok en slurk av den nå lukne latten og tvang frem et smil.

«Takk … tror jeg.»

Elin fortsatte ufortrødent, helt uvitende om den stive minen i stemorens ansikt.

«Selv er jeg liksom alltid så rastløs og sulten. Jeg vil ha så mye ut av livet. Vil bare at det skal skje masse spennende ting hele tiden. Men det kan vel også være fordi jeg er mye yngre enn deg.»

Amanda hørte ikke lenger etter og måtte minne seg selv på at hun innerst inne likte stedatteren sin. For det gjorde hun. Iblant var det bare vanskelig å huske hvorfor.

Samtidig var hun oppriktig glad for at forholdet deres hadde blitt så mye bedre. Bare det å møtes over en kaffe hadde vært helt umulig for mindre enn et par år siden. At de hadde lyktes med å legge gammelt nag bak seg gjorde livet enklere.

«Jeg har vel allerede hatt min del av lidenskap og eventyr», sa hun diplomatisk samtidig som hun forsøkte å dytte enda en skje med moset lapskaus inn i munnen på Nils, eller kanskje var det moset fiskegrateng. Det var vanskelig å vite bare ved å se på maten. Noen ganger var det til og med vanskelig å vite ved å smake på den.

Elin la hodet på skrå og smilte til Amanda på den måten man smiler til et lite barn. Overbærende.

«Uansett, jeg er så glad for at bloggen går så bra. Det er helt vilt hvor mange unike besøkende jeg har hver dag. Og det blir bare flere og flere.»

Amanda kunne bare si seg enig. Uansett hva hun mente om Elins kombinerte mamma- og moteblogg, var det ingen tvil om at den hadde slått an. Behovet for svindyre stiltips for mødre og barna deres var tilsynelatende uendelig, og tusenvis, kanskje titusenvis, av mødre var innom bloggen daglig for å lese om den nye barnekolleksjonen til Ralph Lauren, eller for å se Elin og den ett år gamle datteren Stella posere foran kameraet i identiske og like svindyre Burberry-kåper.

Elin fortsatte å snakke om bloggen og alle annonseinntektene og gratisgavene den genererte. Da hun hadde snakket ferdig, tok hun en slurk av kaffen og kikket på Amanda.

«Har du forresten kommet i gang med å organisere festen?» Før Amanda rakk å komme med en bortforklaring, fortsatte Elin: «Altså, jeg synes vi skal ha en DJ. Livemusikk er så nittitalls. Og det skal ikke være en sånn der tacky italiensk eller japansk buffé. Det føles bare så utdatert. Har alle svart, forresten?»

«Mmm.»

Elin trommet med neglene på bordplaten.

«Hallo Amanda? Hører du etter, eller hva? Har alle svart?»

«Hva? Ja, jo. Jeg tror det.»

«Tror? Hallo, du må engasjere deg litt. Ring festlokalet og be dem sette sammen en meny, og husk at temaet for kvelden er femtitallet.»

«Femtitallet?»

«Ja, femtitallet. Det har vi jo bestemt.»

Amanda måtte bite seg i tungen for ikke å stille flere spørsmål. De hadde tydeligvis slått fast at temaet for Eriks femtiårsfest var femtitallet. Hva enn nå det innebar.

«Ok, jeg skal ordne det», sa hun for å unngå å se Elins misfornøyde ansikt.

«Bra!»

Elin så på klokken og fikk det straks travelt.

«Faen, jeg glemte å se på klokken. Jeg må gå.» Hun svelget latten i en slurk, grep etter designervesken, som alene kunne ha betalt for en hel sykepleierlønn - inkludert tillegg - og løp ut av kafeen. På vei til neste møte, sannsynligvis med en eller annen spennende og trendy mediepersonlighet med sponset blogg og tusenvis av følgere på Twitter.

Amanda plukket opp Nils' tøykanin fra gulvet, for hvilken gang visste hun ikke, og forsøkte å avlede oppmerksomheten hans såpass at hun kunne lure i ham de siste skjeene. Etter at Nils gjentatte ganger hadde spyttet alt ut på smekken, bare for umiddelbart å stikke begge hendene ned i klisset og metodisk smøre det utover kafébordet og barnestolen, bestemte Amanda seg for at det var nok lunsj for i dag. Hun samlet raskt sammen sakene deres, tørket så mye spyttblandet babymat av bordet og sine egne klær som den lille servietten tillot, og forlot kafeen.

På T-banen hjem, mens Nils halvsov i vognen, gikk hun gjennom samtalen med Elin i hodet. Selvfølgelig stemmer det, tenkte hun. Visst er jeg glad for å være mamma, men det hadde vært gøy å være noe annet også - i hvert fall av og til, og i hvert fall for noen. Hvor lenge skal man egentlig gå rundt og vente på at noe skal skje? På at det virkelige livet skal begynne?

Amanda ristet på hodet for å stoppe tankene. Så dum hun var! Det var ikke noe rart å føle seg litt rastløs etter en lang foreldrepermisjon. Alt ville ordne seg snart.

Erik hadde nok rett i at hun burde se seg om etter en ny jobb. Han hadde nok også rett i at hun burde sende ut CV-en sin til andre IT-konsulentselskaper, for det var der hun hadde størst sjanse til å få napp med hennes bakgrunn. En jobb som lignet på den hun hadde hatt tidligere. Som prosjektleder for små og mellomstore IT-prosjekter i forsikringsbransjen. Det var utvilsomt det mest fornuftige. Men bare tanken fikk henne til å sukke høyt, og det var ikke vanskelig å forestille seg hvor lite spennende og tomt livet hennes måtte virke for Elin.

Noen ganger lekte hun med tanken på å fortelle sannheten - at livet hennes ikke alltid hadde vært så forutsigbart. At det var en periode for ikke så altfor lenge siden, da hun hadde snudd hele livet sitt på hodet. Det var en fristende tanke, men hun avfeide den alltid like raskt. Hva Elin tenkte og følte, spilte egentlig ingen rolle. Hun kunne gjerne leve videre i den tro at Amandas liv alltid hadde vært like monotont og lidenskapsløst. Det var i hvert fall bedre enn at hun visste sannheten. Mye, mye bedre.

Det første hun gjorde da hun gikk inn gjennom døren i den gule villaen, var å snuble over et par Converse, som både i farge og form hadde flere likhetstrekk med en strandet finlandsferge. Ved siden av dem på gulvteppet i gangen stod et par identiske sko, om enn i en mer normal størrelse, og Amanda skjønte at Klara var hjemme. Og Oliver. Klara og Oliver - klassekamerater siden første klasse og plutselig, uten forvarsel, hodestups forelsket og uadskillelige de siste par månedene. Ovenfra lød det musikk og dempede stemmer som fortalte at de to tenåringene hadde stengt seg inne på datterens rom.

Amanda undertrykte impulsen til å gå opp og åpne døren for å se hva de holdt på med. Det var lenge siden, men hun hadde også vært seksten år en gang, og hun husket hvordan uskyldige kyss hadde en tendens til raskt å utvikle seg til noe ikke fullt så uskyldig. Men det ville være for åpenbart og sannsynligvis utløse ville protester. I stedet lukket hun ytterdøren med et kraftigere smell enn nødvendig og ropte med sin høyeste stemme:

«Hallo. Vi er hjemme!»

Hun rakk akkurat å stoppe Nils, som i løpet av noen sekunder hadde rukket å skli på rumpa inn i stuen i retning ledningsreiret under TV-en. Han hylte av frustrasjon da hun løftet ham opp akkurat idet han var i ferd med å sette sine fire skarpe tenner i en av ledningene. Med den skrikende ettåringen på armen tok hun av seg ytterklærne og hengte dem ryddig opp på klesstativet. Så gikk hun ut på kjøkkenet, og ved hjelp av en plastskje og nøkkelknippet klarte hun å distrahere Nils såpass at hun fikk plassert han i barnestolen. Mens hun i all hast fant frem ingrediensene til kjøttsausen, sang hun Blinke blinke stjernelill og Lille snegle for å holde ham i godt humør.

«Så klein du er. Må du synge?»

Amanda snudde seg rundt. Klara og Oliver hadde kommet inn på kjøkkenet uten at hun hadde lagt merke til det. Lille Klara, med sine tynne fuglebein og magre armer, og så Oliver, nesten et hode høyere og sikkert tjue kilo tyngre. Han så ut som en kjempe i sammenligning, og inntrykket ble forsterket av at han ennå ikke hadde full kontroll over den voksende kroppen sin. Armene dinglet og hang langs sidene som fendere på en båt, og innimellom snublet han i de store føttene sine.

«Hei, kjære. Hei, Oliver.» Fortsatt det der energiske tonefallet. «Er dere sultne? Jeg hadde tenkt å lage kjøttsaus.»

De nikket unisont og banet seg vei mot kjøleskapet, fast bestemt på å ødelegge appetitten med en brødskive en halvtime før middag. Klara stoppet brått.

«Dette kom til deg.» Hun strakte seg etter en tynn konvolutt som hadde ligget på kjøkkenbenken, og holdt den frem mot Amanda. «Det står Norstedts på den.»

Amandas hjerte gjorde et lite hopp.

«Jaha, takk. Jeg får lese det senere.» Hun bøyde seg over skjærebrettet og hakket løken enda mer intenst for å skjule hvordan nervøsiteten fikk kinnene hennes til å gløde.

«Tror du de kommer til å si ja?» Klara tygget og snakket samtidig.

«Det er jeg sikker på at de ikke gjør.»

«Men så se etter da.»

«Se etter hva da?» Under det korte spørsmålet skiftet Olivers stemme fra bass til diskant og tilbake til bass.

«Mamma har skrevet en bok, og nå venter hun på at et forlag skal ville gi den ut.»

Amanda ristet på hodet.

«Nei, jeg tror ikke at noen … Det er bare et første forsøk, og jeg …»

«Ok.» Oliver trakk på skuldrene. Bøker interesserte ham antagelig like mye som EUs beregnede kornproduksjon den kommende femårsperioden. Han strakk de lange armene sine etter en ny brødskive, og på vei tilbake var det nære på at han veltet det fulle melkeglasset over konvolutten. Amanda nappet raskt til seg brevet og la det i sikkerhet oppå ovnsviften.

Erik hadde ringt og sagt at han måtte jobbe overtid igjen, og nå okkuperte Oliver plassen hans ved middagsbordet. Alice hadde akkurat kommet hjem, og med munnen full av kjøttsaus fortalte hun innlevende om en hendelse fra skolekantinen som tydeligvis omfattet en lærer, et glatt gulv og en stor bolle med ertesuppe. Klara og Oliver lo så de hikstet, men Amanda hadde ikke sinnsro til å høre etter. Konvolutten så ut til å stirre på henne fra ovnsviften.

Så snart ungdommene hadde spist opp maten – Oliver både tre og fire porsjoner – forsvant de opp i annen etasje og etterlot Amanda med oppvasken. Og konvolutten.

I flere måneder hadde hun ventet på svar. Da hun i vår sendte inn manuskriptet til en håndfull forskjellige forlag, hadde hun ikke forstått hva hun hadde begitt seg ut på. At det ville innebære flere måneder med mye venting. Det hadde gått flere uker uten den minste respons. Deretter hadde den første avvisningen dukket opp.

«Takk for manuskriptet, men det passer ikke vår utgivelsesprofil.»

Et standardsvar, som betydde at de antagelig ikke hadde lest manuskriptet. Kanskje ikke engang bladd i det.

Det hadde vært et hardt slag, men hun hadde sendt det til flere forlag, så hun hadde fortsatt håp. Før eller senere måtte vel et av dem bite på. Eller?

Månedene hadde gått, og vår var blitt til sommer, og nå et stykke inn i september hadde ytterligere tre forlag takket nei. Formuleringene var litt forskjellige, men alle uttrykte essensielt det samme: Vi synes manuskriptet ditt er dårlig.

Nå i ettertid kunne Amanda være enig. Hva hadde hun egentlig innbilt seg? At hun kunne skrive en bok? Hun som knapt hadde skrevet en setning siden videregående. Hva hadde hun å bidra med?

Egentlig var alt Mayas feil. Det var venninnen som i utgangspunktet hadde overtalt henne til å begynne å skrive. Hun hadde påstått at hun hadde en interessant historie å fortelle. Maya hadde overtalt henne til å skrive ned opplevelsene sine basert på de gamle dagboksnotatene og gjøre det om til en roman. Det var en vanvittig idé. Akkurat som Maya selv, med sitt svarte hår og sine tykke kajalstreker rundt øynene. Men i løpet av månedene med foreldrepermisjon hadde tanken i hvert fall slått rot, og da Amanda først hadde satt seg ned for å gjøre et forsøk, hadde ordene kommet til henne med letthet. Sju måneder hadde det tatt, ikke mer, å få på plass et grunnlag hun kunne jobbe videre med. Deretter hadde Maya hjulpet henne. Hun hadde lest, kommentert, kritisert, men fremfor alt oppmuntret. Og da ytterligere to måneder hadde gått, la Amanda siste hånd på det som var en roman basert på en nesten sann historie. Historien om et turbulent år i livet hennes. Arbeidstittelen til manuset var Dobbeltliv og det beskrev ganske godt hva hun hadde drevet med det året før Nils ble født. Det hadde vært et år med løgner og svik. Men det hadde også vært en anledning til å finne ut hva som var viktig for henne. Å tørre å lytte til seg selv og følge sitt eget hjerte. Amanda mente at det kunne være relevant for mange kvinner, og derfor hadde selvtilliten hennes vært ganske god da hun endelig hadde tatt mot til seg og sendt inn manuskriptet til forlagene. Nå hadde alle unntatt ett takket nei. Det siste håpet var konvolutten på ventilatorviften.

«Hei, jeg er hjemme!»

Eriks stemme dro henne tilbake til virkeligheten. Hun hadde vært så oppslukt av tankene sine at hun ikke hadde hørt Audien svinge opp på gårdsplassen. Med noen raske skritt var hun ute i gangen og ønsket ham velkommen hjem med en klem.

«Hei.» Nesetippen hans kjentes kald mot kinnet hennes, og hun gjorde et mentalt notat om at det var på tide å kjøpe en varmere kjeledress til Nils. Høstkulden kunne slå til når som helst. Alle butikkene hadde solgt vinterklær siden slutten av juli, og hvis man ikke skyndte seg, ville de mest populære modellene være utsolgt når den tid kom.

Erik gjengjeldte klemmen.

«Alt bra? Hvordan gikk det på helsestasjonen?»

«Bra, han er tilbake til normalen igjen, så det var bare en forbigående dupp. Det skyldtes nok den forkjølelsen, mente Susanne.»

«Og hva sa hun om at han ikke går ennå?»

«Det var ikke noe rart. Mange barn rekker å bli både fjorten og femten måneder før de tar sine første skritt.»

Erik mumlet fornøyd og gikk forbi henne ut på kjøkkenet, der en ensom tallerken sto igjen på kjøkkenbordet. Amanda fulgte etter.

«Susanne spurte når du skal ha foreldrepermisjon.»

Ingenting i Eriks ansiktsuttrykk avslørte hva han tenkte. Han la en stor porsjon spaghetti på tallerkenen og øste på kjøttsaus mens han så gjennom dagens post.

«Og hva svarte du?» Tonen var nøytral, så hun våget å fortsette:

«Jeg sa at det kom til å bli så snart som mulig.»

«Jo, men det krever at du finner en jobb først. Noen må jo betale regningene.»

«Tyra trenger fortsatt hjelp i butikken.»

Nå så Erik opp fra bunken med post, akkurat som hun visste at han ville gjøre. De hadde hatt den samme diskusjonen flere ganger tidligere. Og de ville helt sikkert ha den mange ganger til.

«Det tror jeg sikkert», mumlet han. «Men med tanke på hva hun betaler i timen, kan man nesten sammenligne det med frivillig arbeid. Å selge brukte klær er neppe noe man forsørger en hel familie med.»

Amanda nikket. Selvfølgelig forsto hun det, men hun ville bare så inderlig gjerne at Erik benyttet anledningen til å ta pappapermisjon denne gangen. Noe han aldri hadde unnet seg da jentene var små. I tillegg ville det innebære at han mer naturlig tok sin del av ansvaret for barna og hjemmet.

«Jeg tror nok at vi kommer til å klare oss. Huset er jo nesten nedbetalt, og vi kunne selge oss ut av noen fond …» Hun fikk ikke fullført setningen.

«Så vi skal bruke av sparepengene våre på noe slikt?» Tonen var unødvendig streng, men det så ikke ut til at han merket det selv. I stedet fortsatte han: «Manda, det ville rett og slett være uansvarlig.»

«Men hva er det vi har spart til i alle år da? Er det ikke nettopp for slike uforutsette hendelser at vi har den bufferen? Hva kan være viktigere å bruke pengene på enn å være sammen med barna våre?» Amanda kjente at stemmen skalv, og hun pustet dypt et par ganger for å roe seg ned. Hun skulle ikke bli sint. Ikke i kveld. En krangel var ikke det hun var ute etter.

Erik så ut til å tenke det samme.

«Vi har rett og slett ikke råd», sa han rolig og puttet en stor gaffel med pasta i munnen.

Dagsrevyen var akkurat ferdig, og de alltid like energiske programlederne for sportsnyhetene hadde overtatt. Amanda gjespet og la fra seg boken på stuebordet. Hun hadde ønsket seg den i bursdagsgave fordi alle, absolutt alle, hadde sagt at det var tiårets roman. En samlet kritikerstand hadde gått av skaftet da de prøvde å overgå hverandre med superlativer om boken, som de beskrev som den mannlige forfatterens beste bok noensinne. Men likevel, etter drøyt hundreogfemti sider, hadde ikke boken klart å leve opp til berømmelsen. I Amandas øyne var den mer som en syvhundre sider lang sovepille, med innviklede formuleringer som ofte måtte leses både to og tre ganger før de sank inn.

Erik satt ved siden av henne i sofaen og kikket med et halvt øye på fotballresultatene som rullet over skjermen, mens det andre hvilte på datamaskinen i fanget hans og e-posten han holdt på å skrive. Han så ikke engang opp da hun reiste seg og snek seg ned på kjøkkenet.

Konvolutten lå fremdeles på kjøkkenviften. Hun veide den i hånden. Det var fortsatt en sjanse for å få et positivt svar. Tenk om! Det ville bety at situasjonen ville bli helt annerledes. Hvis hun fikk gi ut en bok, ville Erik ta skriveambisjonene hennes på alvor. Han ville forstå at det var mer enn bare en fåfengt drøm, og han ville kanskje til og med gi opp forsøkene på å overtale henne til å søke en «ordentlig» jobb. I drømmene så hun for seg hvordan hun skulle kombinere skrivingen med å jobbe i Tyras bruktbutikk. Det ville være å kombinere det beste fra to verdener: Å få skrive på deltid og å få være sammen med sin beste venn resten av tiden.

Med skjelvende hånd rev hun opp konvolutten. Allerede før hun hadde brettet ut papiret, så hun at det ikke bare var det korte standardsvaret hun var vant til, og hjertet hennes gjorde et byks. Hun tvang øynene til å begynne å lese fra begynnelsen, selv om de aller helst ville hoppe til de siste linjene.

«Takk for manuskriptet ’Dobbeltliv’. Vår konsulent har lest det, og hun hadde mye positivt å si. Det er en sjarmerende historie, og det selvbiografiske preget føles forfriskende. Du har et godt driv i fortellingen, og språket ditt er lettlest, men vi savner noe som stikker seg ut og gjør at fortellingen skiller seg ut fra andre bøker i samme sjanger. Derfor har vi kommet frem til at Norstedts ikke er forlaget som kommer til å gi ut manuskriptet ditt. Vi ønsker deg lykke til videre.»

Brevet gled ut av de fuktige hendene hennes. Som et høstløv dalte det ned på gulvet og la seg til rette ved føttene hennes. Der landet også Amandas siste rest av håp.

«Høyre. Sving til høyre! Sving hø …» Amandas stemme gikk opp i fistel mens hun desperat prøvde å få sin eldste datter til i det minste å prøve å følge trafikkreglene.

Alice bannet og vred rattet i siste sekund og sparte dermed en fotgjenger for en grusom skjebne.

«Hørte du ikke at jeg sa høyre? Du vet vel hvilken side det er, håper jeg. Det er den hånden du hilser med.»

Alice svarte ikke. Blikket hennes var stivt festet på veien. Så stivt at hun holdt på å overse trafikklyset som skiftet til rødt. Med et hardt rykk grep Amanda tak i håndbrekket og klarte å få bilen til å sakke farten.

«Men Alice, du må se deg for. Hva lærte du egentlig på den kjøreskolen?»

«Jeg sa jo at læreren var elendig. At han bare satt og stirret på brystene mine hele tiden.»

Amanda visste ikke hva hun skulle tro. Brobergs kjøreskole hadde et godt omdømme. Det var Tessa og Mats som hadde anbefalt den etter at begge sønnene deres hadde klart oppkjøringen på første forsøk etter bare noen få kjøretimer hos Broberg. Men Alice visste også hva hun skulle si for å slippe å gå dit. Da Erik fikk høre om Leif Brobergs vandrende blikk, hadde han umiddelbart bestemt at Alice skulle slutte å ta kjøretimer og i stedet øvelseskjøre privat. Og siden Amanda var den som var hjemme på dagtid, var det hun som måtte ta disse slitsomme kjøreturene, som oftest endte med at hun og Alice ble uvenner.

«Vi kan vel kjøre hjem nå», ba Amanda. «Jeg tror Nils begynner å bli sulten, og Klara vet nok ikke hva hun skal gi ham.»

Det var en dårlig unnskyldning. Klara ville sikkert sørge for at Nils fikk mat. Hun var en god barnevakt for lillebroren sin, som hun elsket over alt på jord. Mens Alice ofte mistet tålmodigheten, kunne Klara leke med ham i timevis.

«Men jeg har jo nettopp begynt. Jeg kommer aldri til å få førerkort hvis jeg ikke øver.»

«Ja, men du må konsentrere deg. Kanskje det er bedre at du kjører med pappa i helgen i stedet. Han er sikkert flinkere til å forklare enn jeg er.»

«Han har jo aldri tid», mumlet Alice, men lot seg overtale til å snu likevel. Hjemturen gikk relativt greit uten noen større hendelser. Men akkurat da de kom til Drottningholmsvägen, kom en sykkel susende ut av intet på den kryssende sykkelveien. Det var ikke Alice som var uoppmerksom. Amanda hadde heller ikke sett ham komme. Alice skrek og holdt hendene for øynene. Amanda grep rattet i siste sekund og styrte mot kanten, der bilen stanset med et rykk og et host. Syklisten vinglet og holdt på å velte, men klarte på mirakuløst vis å holde balansen. Da han kom over på den andre siden, snudde han seg rundt og gestikulerte rasende mot de to sjokkerte kvinnene i bilen.

Det gikk flere sekunder før noen av dem greide å si noe. Da bilistene rundt henne begynte å tute, våknet Alice. Med en overraskende ro startet hun motoren og kjørte rutinert av veiskulderen. Hele veien hjem kjørte hun mer forsiktig og lovlydig enn hun noen gang hadde gjort før.

Først da de hadde svingt inn i oppkjørselen foran huset og slått av motoren, snudde Alice seg mot moren.

«Mamma?» Da hun ikke fikk noe svar, prøvde hun igjen. «Mamma, hva er det? Er du sint? Det gikk jo bra, det var faktisk hans feil som kjørte rett ut i veien. Mamma?»

Amanda klarte ikke å få seg til å svare. En eneste tanke surret rundt i hodet hennes. Og det var ikke at Alice nesten hadde meid ned en stakkars syklist. Scenen som ble spilt om og om igjen i hodet hennes, var da syklisten snudde seg, og hun så øynene hans bak den løftede langfingeren. Et par grønne, glitrende øyne som hun umiddelbart kjente igjen, selv om hun hadde brukt mange måneder på å stenge dem ute fra hukommelsen og bevisstheten.

De øynene. De hun nesten aldri tenkte på om dagen, men som noen ganger hjemsøkte henne om natten. Når minnet om varme kyss snek seg inn i drømmene hennes og fikk henne til å våkne med bankende hjerte og rødmende kinn. Når det eneste som hjalp var å krype inntil Erik og holde om ham og kjenne hans trygge og rolige pust til minnene ga etter og bleknet. De øynene.

Etter en slik drøm skammet hun seg i dagevis. Med god grunn. Hun hadde fått en ny sjanse. Mot alle odds hadde Erik tilgitt henne. Til tross for det enorme sviket hun hadde påført ham, døtrene hans og alle rundt henne, hadde han tatt henne tilbake. Hun ville aldri glemme den kvelden han satte gifteringen hun trodde hun hadde mistet på den skjelvende fingeren hennes og lovte å elske henne for alltid. Da han hadde lovet å begynne å lytte mer til henne og ikke ta henne for gitt.

De neste månedene, mens magen stadig vokste, hadde vært noen av de beste i hele ekteskapet deres. Erik hadde tatt en lang ferie den sommeren, og sammen med døtrene hadde de lånt Mats og Tessas båt og seilt rundt i skjærgården i nesten to uker. Til tross for at kroppen begynte å bli uhåndterlig, og det upålitelige været, hadde Amanda nytt hvert sekund om bord. De hadde ikke hatt noen av de vanlige kranglene. Døtrene hennes hadde vært så ømme og kjærlige at de til og med hadde slått av mobiltelefonene til fordel for yatzy og kinasjakk. Det kunne selvfølgelig skyldes den dårlige dekningen i skjærgården, men Amanda valgte å tro at det var et tegn på noe annet.

Det var bare litt over ett år siden. Så raskt ting forandret seg. Erik anstrengte seg fortsatt for å være mer til stede og ta mer ansvar hjemme. Visst var situasjonen bedre enn den hadde vært før. Men det faktum at det var hun som hadde tatt all foreldrepermisjonen så langt, hadde ført til at de hadde falt tilbake i gamle, utslitte spor der hun alene tok seg av hjemmet og barna, mens han gjorde karriere i NewTel.

Amanda ristet på hodet for å få vekk bildet av de grønne øynene. Det hadde gått flere timer siden trafikkhendelsen, men det gnagde i bevisstheten hennes på en urovekkende måte. For å få tankene over på noe annet, begynte hun å plukke opp lekene til Nils, som han med stor effektivitet hadde spredt utover hele stuegulvet før han sovnet.

Da Erik kom ut fra arbeidsrommet en time senere, fant han henne sovende på sofaen med den slitte tøykaninen i armene.

